Diari Oficial de la Generalitat Valenciana


Sumari del DOGV 9845, del 09-05-2024 (2024/3532)

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de PSF Ingenergy Solar Beta 4 MW, en els termes municipals de Monforte del Cid i Novelda. Expedient: (3368514) 002/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9845

Data del DOGV
:   09-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3532


Data del document
:   06-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de PSF Ingenergy Solar Beta 4 MW, en els termes municipals de Monforte del Cid i Novelda. Expedient: (3368514) 002/2024/AIA. [2024/3532]  
«Informe d'impacte ambiental  
Expedient: (3368514) 002/2024/AIA.  
Títol: PSF Ingenergy Solar Beta 4 MW.  
Promotor: Ingenergy Solar Beta, SLU.  
Òrgan substantiu: Servici Territorial d'Indústria, Energia i Mines d'Alacant (ATALFE/2022/47/03).  
Localització: termes municipals de Monforte del Cid i Novelda (Alacant).  
Antecedents i tramitació administrativa  
En data d'11 de desembre de 2023 va tindre entrada en el Servici d'Avaluació d'Impacte Ambiental (d'ara en avant, òrgan ambiental), la sol·licitud d'avaluació d'impacte ambiental simplificada, remesa pel Servici Territorial d'Indústria, Energia i Mines d'Alacant (d'ara en avant, òrgan substantiu), del projecte d'una planta solar fotovoltaica (d'ara en avant, PSF) de 4 MW de potència nominal i la línia d'evacuació subterrània de 20 kV, connectada a la xarxa de distribució d'energia elèctrica promoguda per PV Ingenergy Solar Beta, SLU, i situada en el polígon 5, parcel·la 84 del terme municipal de Monforte del Cid (Alacant), del seu expedient ATALFE/2022/47/03, i que adjuntava la documentació següent:  
- Projecte tècnic (revisió núm. 3 de data de 14.09.2023).  
- Estudi d'impacte ambiental simplificat i plans (de data.08.2021).  
  
- Sol·licitud del promotor d'avaluació d'impacte ambiental.  
El tràmit d'informació pública de la sol·licitud d'autorització d'implantació en sòl no urbanitzable, autorització administrativa prèvia, autorització administrativa de construcció, corresponents a la central fotovoltaica i la seua infraestructura d'evacuació, es va efectuar mitjançant anunci publicat en el DOGV núm. 9468 de l'11 de novembre de 2022. En este tràmit no hi ha constància de la presentació d'al·legacions.  
L'òrgan substantiu, en el si de la tramitació administrativa de la planta solar fotovoltaica, d'acord amb el que es preveu en l'article 24 del Decret llei 14/2020, ha efectuat consultes als organismes afectats i ha posat a la disposició de l'òrgan ambiental els informes següents:  
Informe favorable de l'Ajuntament de Monforte del Cid, de data 23 de novembre de 2022 a la planta solar i a la línia d'evacuació subterrània perquè discórrega (sempre que siga possible) per cunetes de camins públics pertanyents al terme municipal. Així mateix, el 24 de novembre de 2023, l'ajuntament emet informe favorable en relació amb l'article 30.2 del Decret llei 14/2020, de 7 d'agost, del Consell.  
  
Informe viable del Servici de Gestió Territorial (SGT), de data de 24 de febrer de 2023. Determina que la planta solar i la seua línia d'evacuació no estan afectades per risc d'inundació ni s'identifiquen altres afeccions de caràcter territorial.  
- Informe favorable de la Direcció General de Medi natural i Avaluació Ambiental (DGMN), de data de 7 d'abril de 2023, condicionat al compliment d'una sèrie de mesures en relació amb la pèrdua de sòl. Addicionalment, proposa recomanacions relacionades amb l'ús del sòl una vegada implantats els panells, etc.  
- Informe de la Confederació Hidrogràfica del Xúquer (CHJ), de data de 9 de maig de 2023, en el qual s'indiquen una sèrie de consideracions de caràcter general en relació amb llits i abocaments d'aigües residuals i pluvials, a l'efecte de considerar els possibles impactes sobre les aigües subterrànies. Així mateix, indica que en la zona de flux preferent dels llits no poden autoritzar-se activitats vulnerables enfront de les avingudes ni activitats que suposen una reducció significativa de la capacitat de desguàs de l'esmentada zona de flux preferent. Finalment, pel que fa a la disponibilitat dels recursos hídrics, l'informe recull que l'activitat no suposa un increment de la seua demanda d'acord amb el que es disposa en l'article 25.4 del text refós de la Llei d'aigües.  
- Informe favorable del Servici d'Infraestructura Verda i Paisatge (SIVP), de data de 10 de juliol de 2023 (primer informe), condicionat al fet que es duguen a terme les mesures d'integració paisatgística recollides en este informe i en apartats i condicionats posteriors. Així mateix, es condiciona que es modifique i complete la memòria del pla de desmantellament i que s'actualitze el pressupost segons el que s'indica en l'informe.  
- Informe favorable i vinculant de la Direcció General de Carreteres, de data de 18 de juliol de 2023, a les modificacions aportades pel promotor després dels tres informes previs desfavorables de la Direcció General de Carreteres emesos en diferents dates (2 de desembre de 2022, 3 de març de 2023 i 06.04.2023). L'informe reflectix que el promotor situa la planta en l'exterior de la zona d'afecció de l'autovia A-31 i, en relació amb el traçat de la línia d'evacuació, el promotor aporta documentació en què queda reflectida la previsió d'un ús compartit de la infraestructura d'evacuació amb la PSFV Monforte II, en l'encreuament amb l'A-31, entre el PK 216 + 800 al 216 + 850 (infraestructura ja autoritzada en l'expedient d'autorització d'obres PQN-GJV-51-649-W8), i es disminuïxen així les afeccions al tronc de l'autovia A-31.  
  
- Informe favorable del Servici d'Infraestructura Verda i Paisatge (SIVP), de data 8 de novembre de 2023, condicionat al fet que es duguen a terme les mesures d'integració paisatgística recollides en este informe i que s'hi aporten la justificació i els resultats del procés de participació pública. Tot això sobre la base de la resposta del promotor al primer informe de l'SIVP.  
Atés el criteri de l'Advocacia General de la Generalitat (ref. C/I/10978/2023 23684, de 27.10.2023), esta resolució determina, als únics efectes ambientals, la conveniència de fer l'actuació i les condicions en què ha d'efectuar-se, sense que calga conéixer qüestions urbanístiques (inclusivament relatives a l'atribució d'ús i aprofitament en sòl no urbanitzable) dirigides a l'òrgan substantiu.  
En nom de la simplificació i reducció de càrregues administratives, s'incorpora l'esmentada documentació al present expedient als efectes previstos en l'article 46 de la Llei 21/2013. La informació que conté l'expedient aporta elements de juí suficients per a continuar amb el procediment d'avaluació d'impacte ambiental simplificada.  
  
Criteris ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos amb efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
A la Comunitat Valenciana, les dades d'emissions de GEH verificades per a 2022 mostren que el valor acumulat per a les instal·lacions de generació d'energia a partir de combustibles fòssils implantades en este territori s'ha incrementat de manera constant i rellevant en els últims dos anys i s'ha situat al mateix nivell que en 2019 (per damunt dels valors de 2017 i 2018).  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió d'este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte  
Segons el projecte executiu, l'empresa Ingenergy Solar Beta, SLU, promou l'execució i posada en funcionament d'una planta solar fotovoltaica al terme municipal de Monforte del Cid i la seua línia d'evacuació subterrània 20 kV fins a l'ST Novelda 20 kV (propietat d'i-DE), en els termes municipals de Monforte del Cid i Novelda.  
La potència de la instal·lació fotovoltaica serà de 4.994 MWp i 4 MWn. El conjunt de tots els inversors estarà limitat, a través d'un PPC independent, a la potència del permís d'accés i connexió de 4 MW.  
  
L'àrea total vinculada prevista és de 9,39 ha i l'àrea de la superfície ocupada inicialment associada al perímetre envolupant de tots els equips i infraestructures és de 6,855 ha. El projecte tècnic aportat pel promotor (de data.09.2023), preveu els condicionants imposats per l'informe de l'SIVP (exp.: EP-2022/664 HA/ca) de data de 10 de juliol de 2023, en què es requerixen una sèrie de canvis tant en el disseny de la planta fotovoltaica com en la documentació aportada. Pel que fa a la documentació inicial sotmesa a informació pública, la nova configuració se situa en la mateixa parcel·la cadastral, però es modifica la superfície ocupada associada al perímetre envolupant de tots els equips i infraestructures (perímetre tancat) a 7,37 ha. Els panells eliminats per a complir les MIP del primer informe de l'SIVP s'instal·len al sud de la parcel·la i s'incrementa així la superfície ocupada. Així mateix, amb el canvi de les característiques tècniques dels mòduls, el promotor aconseguix la mateixa potència instal·lada amb un nombre menor de mòduls fotovoltaics. La diferència entre superfície ocupada i tancada és l'espai necessari per a corredors d'accés i manteniment. La parcel·la compta amb un camí interior de directriu nord-sud amb una amplària de 4 metres.  
  
Els mòduls generen corrent continu a 1.500 V que es transforma a corrent altern i eleva a 20 kV, i que s'evacua mitjançant circuits enterrats fins al centre de lliurament, des d'on s'evacua en el sistema de 20 kV de l'ST Novelda, propietat d'i-DE, mitjançant la línia subterrània de 20 kV i 6.630 m.  
La totalitat de la línia d'evacuació de 20 kV discorrerà enterrada en rasa per les cunetes dels camins públics existents, a través dels municipis de Monforte del Cid i Novelda on està situada la subestació. Està línia d'evacuació es dimensiona amb la finalitat d'arreplegar l'energia de dos parcs fotovoltaics, el PV Ingenergy Solar Beta 4 MW (objecte del projecte) i el PV Ingenergy Solar Alfa 8 MW.  
Per a l'execució del projecte es preveu un condicionament previ del terreny per mitjans mecànics amb labors de desbrossament i neteja del terreny, obertura de rases seguint el traçat del cablejat, llast i paviment de les zones de control i camins, i la fonamentació del centre de transformació mitjançant llosa de formigó.  
Una vegada finalitzada la vida útil de la planta fotovoltaica, es procedirà al desmantellament de les instal·lacions i infraestructures i a la restauració del terreny perquè tinga les condicions anteriors a l'execució de les obres.  
Ubicació del projecte  
El projecte s'ha definit després de l'estudi de quatre alternatives, incloent-hi l'alternativa zero de no realització de la planta fotovoltaica. Se selecciona l'alternativa que porta associada la línia d'evacuació enterrada amb menor afecció al paisatge i amb un dels recorreguts més curts fins a l'ST Novelda.  
La PSF Ingenergy Solar Beta es localitza a uns 2 km al nord-est del nucli urbà de Monforte del Cid, en la partida del Corral d'Alberola. La parcel·la cadastral vinculada a la PSF és la parcel·la 84 del polígon 5 (referència cadastral 73022O280158408560NV) situada al municipi de Monforte del Cid, província d'Alacant.  
Destaquen com a elements ambientals significatius en l'àmbit de l'actuació, a l'oest de la parcel·la, el barranc del Tio Ignacio i els seus afluents, mentres que a l'est es troba el barranc del Bessó, els dos procedents de la Serra del Sit i Lomas del Cid. En els voltants existixen infraestructures com ara carreteres, el ferrocarril i camins rurals. Pel que fa al paisatge, la totalitat de la planta fotovoltaica se situa en l'àmbit del paisatge de rellevància regional PRR 30. Vinyes d'Alacant (Novelda i el Pinós)  
Per la seua banda, la línia d'evacuació subterrània discorre per: al terme municipal de Monforte del Cid (Alacant), per les parcel·les 9001, 9023, 9024, 9030 i 9031 del polígon 5; parcel·les 9011 i 9012 del polígon 6 i parcel·la 9014 del polígon 10; i en el terme municipal de Novelda (Alacant), per les parcel·les 9005, 9008 i 9009 del polígon 17 i per les parcel·les 9024 i 9030 del polígon 20.  
En l'àmbit del projecte, l'ús de les parcel·les és divers: prats i prades, zones industrials i comercials i mosaics de cultiu. La línia d'evacuació travessa la via de tren i es dirigix cap a l'ST de Novelda per camí públic fins a creuar l'A-31 i seguir per la CV-84. A més de les infraestructures nomenades, la línia creua pel Barranc del Benitel o del Bonitol, el Barranc dels Colegials i el Riu Vinalopó, fins a la seua connexió amb l'ST Novelda.  
L'accés a la instal·lació es farà a través de diferents camins als quals s'arriba des de la carretera CV-84 des del municipi de Novelda o des de la CV-825 des de Monforte del Cid.  
Característiques de l'impacte potencial  
El desenvolupament de les fonts renovables d'energia és un dels aspectes clau de la política energètica nacional. El desenvolupament d'iniciatives com l'analitzada ajuda a complir els objectius marc sobre clima i energia 2030, en tant que contribuïxen a la reducció de les emissions de gasos d'efecte d'hivernacle, disminuïxen la dependència dels combustibles fòssils i incrementen la diversificació de les fonts de subministrament, ja que promouen recursos autòctons. En el context energètic, este tipus de projectes tenen un impacte ambiental positiu amb una disminució de l'emissió de CO2; l'estimada per a esta central és de 283,05 t CO2/any (segons informa l'SGT).  
Pel que fa a la compatibilitat de l'actuació amb els usos del territori previstos en la planificació municipal, ha d'assenyalar-se que la instal·lació se situa íntegrament en sòl no urbanitzable comú, excepte uns 300 metres de línia d'evacuació que limita amb sòl no urbanitzable de protecció paisatgística i forestal i amb zona rural protegida de llits (domini públic) en el seu encreuament amb el riu Vinalopó. Segons l'informe urbanístic de l'Ajuntament de Monforte del Cid no hi ha inconvenient per a la instal·lació de la planta solar i la línia d'evacuació. Concretament, en la superfície on es pretén situar la instal·lació, i tal com es pot visualitzar en les imatges de l'Institut Cartogràfic Valencià, no s'han dut a terme labors agrícoles en els últims anys, pel fet que es tracta d'una zona de baixa productivitat agrícola.  
  
Consultat el Banc de dades de biodiversitat, en l'àmbit d'actuació no hi ha presència d'hàbitats protegits pertanyents a l'annex IV del Decret 70/209, de 22 de maig, ni espècies de flora protegida ni cap microreserva. Segons l'informe de la DGMN, l'única espècie d'interés que inclou a l'entorn de la línia subterrània és el fartet (Aphanius iberus) que es troba amenaçada en el Catàleg valencià d'espècies de fauna, espècie associada a cursos d'aigua (riu Vinalopó), encara que no es preveu que les actuacions que es duguen a terme produïsquen afecció sobre esta. No obstant això, un dels principals impactes és la pèrdua d'hàbitat per a la fauna (com ara l'espai vital, l'alimentació i la nidificació) i l'eliminació de cultiu, suposant l'abandó dels llocs de cria de determinades espècies (aus i mamífers). L'EsIA cataloga estos efectes en la fauna i la flora com a mínims i compatibles pel seu caràcter temporal.  
  
L'emplaçament de la instal·lació no afecta cap espai natural protegit o espais de la Xarxa Natura 2000. L'espai protegit més pròxim, a uns 4 km al sud-est de la tanca de la planta, és el paratge natural municipal Serra de les Àguiles i Sant Pasqual (declarat per Decret 29/2012, de 3 de febrer, del Consell).  
Segons la Resolució del 31 d'agost de 2020, del director general de Medi Natural i Avaluació Ambiental, per la qual s'actualitza l'Orde d'11 de juny de 2009, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana, relatiu a la llista de termes municipals afectats per la superpoblació de conill, el projecte s'executarà en una localitat inclosa en esta llista, per la qual cosa s'hauran d'adoptar mesures per al control d'esta espècie establides en l'article 14 d'esta orde, que consistiran en l'eliminació de refugis o en l'establiment de barreres impermeables de conills.  
La tanca que alberga les plaques solars es troba a menys de 500 metres de terreny forestal (PATFOR), sense afectar-lo directament. En el cas de la línia subterrània, hi ha un tram de 300 metres que discorre per terreny forestal; segons l'informe de la DGMN, però com que està contigu a la carretera, no es considera que hi haja afecció a este. No es localitzen en l'àrea d'ubicació del projecte forests d'utilitat pública i no s'afecta cap arbre monumental.  
La zona presenta una permeabilitat molt alta respecte als aqüífers, per la qual cosa és necessària la presa de mesures per a evitar l'empitjorament de l'estat global de la massa d'aigua subterrània. Fonamentalment durant la fase d'execució es preveu la possibilitat d'afeccions per vessaments al sòl i aigua. L'estudi d'impacte ambiental preveu mesures preventives i correctores. En fase d'explotació, una de les mesures proposades pel promotor és la d'una cubeta de recollida al voltant del transformador perquè en el cas de fugida es puga arreplegar tot l'oli, i evitar així que caiga a sòl nu.  
La instal·lació no està afectada per risc d'inundació i complix amb els criteris de caràcter territorial de conformitat amb l'informe emés per l'SGT. El subsol on es localitza la instal·lació se situa en àrees que cal millorar per a la recàrrega estratègica d'aqüífers. Segons l'informe de l'SGT, s'hauran de plantejar mesures correctores que incidisquen sobre la infiltració i la minimització de l'escorrentia. La disposició de les estructures s'adaptarà a les corbes de nivell, minimitzant el moviment de terres. En este sentit, els bancals suporten el sòl i regulen l'escorrentia, per la qual cosa són una part essencial sobretot en la fase de construcció amb el moviment de terres i l'eliminació de la coberta natural. Referent a això, l'informe de la DGMN especifica que no s'haurà d'afectar la geomorfologia del terreny, i es respectaran així els bancals existents. La disposició de les estructures de suport dels panells mitjançant clavat directe sense fonamentació reduïxen el moviment de terres i el segellament del terreny.  
La planta se situa sobre terrenys amb erosió potencial moderada-admissible i la línia d'evacuació subterrània discorre en la seua gran part per sòl d'erosió potencial admissible. Per a evitar la pèrdua de sòl per erosió, a més del manteniment dels bancals, no es pavimentaran els camins interiors ni accessos. Quant als efectes de l'escorrentia de les plaques sobre el sòl, produïda per la pluja i la neteja, i a fi de minimitzar el seu efecte, la DGMN i l'SGT en els seus informes recomanen la sembra de gramínies i lleguminoses en tota la superfície de la planta. A més d'evitar problemes erosius, el sembrat permet albergar poblacions faunístiques de micromamífers, artròpodes, xicotets carnívors i algunes aus que nien al sòl i que atrauran rapinyaires diürns i nocturns. Les sembres o plantacions hauran de preveure la reposició de falles l'any d'execució. Així mateix, i davant de la possibilitat d'episodis de fortes pluges, s'instal·larà una capa de mulch amb restes de vegetació o palla amb la finalitat d'evitar l'erosió per esquitxada i laminar en els primers moments d'implantació de la cobertura vegetal.  
  
Pel que fa a l'afecció a vies pecuàries, la tanca de la planta es troba just en el límit de l'ample legal de la Colada de la Loma (de 8 metres). La ubicació definitiva de la tanca no ha d'envair l'ample legal de la via pecuària. Pel que fa a la línia d'evacuació, discorrerà en subterrani creuant la Colada de la Loma i la Vereda del Cid, a més de discórrer durant aproximadament 1,5 km per la Vereda de Castilla que coincidix al seu torn amb la senda PR- CV-342, per la qual cosa es requerirà autorització de conformitat amb la Llei 3/2014, d'11 de juliol. Així mateix, es respectarà la prioritat de pas per al bestiar i les persones, s'evitarà el desviament o interrupció prolongada de la seua marxa, i es restaurarà la via pecuària a l'estat original, després de la instal·lació de la línia d'evacuació. En relació amb la senda, s'hauran de senyalitzar i abalisar les obres durant l'ocupació temporal en el desenvolupament dels treballs. De la mateixa manera s'actuarà amb la senda sobre la Via Augusta per la qual discorre durant 50 m la mateixa línia.  
L'estudi d'impacte ambiental preveu com a mesures de protecció d'elements patrimonials, la realització d'una prospecció arqueològica prèvia a tota la zona d'afecció i àrees d'apilaments o préstecs amb l'objectiu de localitzar i caracteritzar jaciments arqueològics, paleontològics o elements etnogràfics i determinar la possible afecció del projecte respecte als mateixos i es complirà el que s'estima en l'informe d'òrgan gestor del patrimoni arqueològic. Després de consultar les bases de dades, en la zona d'estudi i àrees pròximes no hi ha cap element etnològic, arqueològic o paleontològic catalogat.  
Respecte a l'afecció al paisatge, les mesures adoptades pel promotor són avaluades favorablement per l'SIVP (segon informe). Entre les mesures, el promotor proposa el manteniment de les edificacions existents, de la palmera (ubicació a la parcel·la 90 del polígon 5) i de la filera de l'arbratge en el límit nord-oest, per considerar-lo elements conformadors del caràcter del paisatge. Així mateix, l'informe reflectix que l'ordenació dels panells proposada pel promotor a l'interior de la planta no entra en conflicte amb la morfologia del terreny.  
Addicionalment, per a la correcta integració de l'actuació en el paisatge, el segon informe de l'SIVP establix unes mesures d'integració paisatgístiques que han de ser assumides pel promotor, entre elles: plantació de fileres de vinyes en el sud i nord-oest de la parcel·la, formant franges d'amplàries variables entre 10 i 55 metres al sud i entre 15 i 25 metres al nord-oest; manteniment, tant de la filera d'arbres al límit nord-est com de les edificacions i palmera existents; execució de les construccions auxiliars amb colors integradors en el medi (marrons clars, ocres o terrosos) i els vials interiors acabats amb saorres de tonalitat d'acord amb el terreny natural.  
No es preveu contaminació atmosfèrica ni acústica durant l'explotació de la instal·lació. En la fase d'execució, es preveu un augment dels nivells sonors i emissions de pols a causa de la maquinària pesant. Este impacte es considera puntual i com a mesures correctores es planteja la inspecció tècnica de les emissions de la maquinària pesant i el reg de les zones d'obra que atenue la dispersió de les partícules.  
L'estudi d'impacte ambiental no preveu la generació d'aigües residuals i, en cas de requerir-se aigua per a la neteja dels panells per a la millora del rendiment, se subministrarà directament mitjançant camió cisterna.  
S'inclou en l'EsIA una descripció dels efectes adversos del projecte en el medi ambient a conseqüència de la vulnerabilitat del projecte davant d'accidents greus i/o catàstrofes rellevants. Per a això s'analitzen una sèrie de processos d'incidència en la vulnerabilitat, com ara substàncies perilloses, risc sísmic, incendis forestals, despreniments, inundacions i avingudes i emissions perilloses. Es conclou que el major risc és el sisme, tenint en consideració que la planta es localitza en el nivell de risc moderat, amb una probabilitat ocasional i una severitat mitjana.  
  
El programa de vigilància ambiental proposat diferencia subprogrames de seguiment dels diferents factors biòtics i abiòtics afectats en funció de la fase en la qual es trobe el projecte (execució i explotació). Addicionalment, l'informe de la DGMN proposa dur a terme un seguiment anual de l'efectivitat de les mesures de protecció del sòl adoptades en finalitzar la fase de construcció, mitjançant testimonis semisoterrats (erosió laminar real). Es realitzarà una identificació de superfícies en què realment l'erosió supera 10 t/ha\*any. Es vigilarà l'aparició d'excavacions al peu dels mòduls i de reguerons, regalls o barrancs. I quan es done el cas, es realitzarà un seguiment complementari després d'episodis de pluges intenses (>50 mm/dia). Tots els controls i incidències es registraran en informes que quedaran a la disposició de les autoritats competents.  
Després de la vida útil del projecte, el promotor quedarà obligat al desmantellament de la instal·lació, incloent-hi la retirada dels enderrocs a un gestor autoritzat i a la restauració dels terrenys al seu estat anterior, d'acord amb el projecte presentant. Especialment, es restituiran els farciments de les excavacions amb terra natural extreta de zones pròximes i amb cromatisme semblant, s'eliminaran els vials interns i es restituiran les plantacions arbòries que hi havia anteriorment.  
Conclusió  
En relació amb els criteris de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, en concordança amb l'epígraf 4.b de l'annex II.  
  
L'expedient ha seguit el tràmit d'avaluació d'impacte ambiental simplificada, que preveu la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que el projecte d'una planta solar fotovoltaica de 4 kW connectada a la xarxa de distribució d'energia elèctrica a través de línia d'evacuació subterrània 20 kV, promoguda per Ingenergy Solar Beta, SLU, i situada en el polígon 5, parcel·la 84 del terme municipal de Monforte del Cid (Alacant), sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, al document ambiental i als termes d'este informe, en particular:  
  
1. S'hauran d'incorporar al disseny definitiu del projecte els condicionats i les mesures preventives i les consideracions establides en els informes dels òrgans competents en matèria d'ordenació del territori i paisatge i en matèria de medi natural exposades. Estes mesures i condicions s'hauran d'incorporar al projecte d'execució en la memòria, plànols i pressupost, per a l'execució real i efectiva, i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
2. Es respectarà la zona de flux preferent dels barrancs presents en l'àmbit d'actuació i s'obtindrà, abans de l'execució de l'obra, l'autorització preceptiva de la Confederació Hidrogràfica del Xúquer per l'ocupació de les seues zones de policia (100 m), de conformitat amb l'article 9 del Reglament del domini públic hidràulic.  
3. Si durant l'execució de les obres es produïxen troballes, el promotor haurà de posar el fet en coneixement de la Conselleria de Cultura de manera immediata i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
4. Relatiu a l'afecció de les vies pecuàries Colada de la Loma, Vereda del Cid i Vereda de Castilla, per la línia d'evacuació, s'obtindran les pertinents autoritzacions d'ocupació de conformitat amb la Llei 3/2014, d'11 de juliol.  
5. Atesa la proximitat de la línia d'evacuació a sòl forestal, s'haurà de complir l'annex IX plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments que es realitzen en terreny forestal o en els seus voltants, del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
6. El tancat perimetral haurà d'ajustar-se al que disposa el Decret 178/2005, de 18 de novembre, del Consell de la Generalitat, pel qual s'establixen les condicions dels tancats en el medi natural i dels tancaments cinegètics. A més, per a evitar la col·lisió d'aus contra el tancat de la planta solar, s'han de col·locar plaques metàl·liques o d'un material plàstic fabricat en poliestiré o similar, de color blanc i acabat mat de 20 × 20 cm (o 25 × 25 cm), que hauran de situar-se en els espais entre suports.  
7. Després de l'emissió de la corresponent autorització administrativa de tancament definitiu de la central per l'òrgan competent i amb la finalitat de donar compliment a la instrucció del PRR en què es troba la instal·lació (PRR 30), de conformitat amb l'informe de l'SIVP, es plantarà vinya per a retornar a la parcel·la l'activitat agrària que va existir entre 1990 i 2018.  
8. Les accions incloses en el programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades, i comprovar-ne l'eficàcia. La documentació haurà d'estar a la disposició de les autoritats competents.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 6 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.